SA waterpolospan speel gelykop teen Nieu-SeelandDie SA waterpolospan het gelykop teen Nieu-Seeland gespeel. Foto: Facebook. Suid-Afrika se manswaterpolospan het Woensdag welverdiend gelykop teen Nieu-Seeland by die 18de Fina Wêreldkampioenskap in Suid-Korea gespeel. Die eindtelling van 8 – 8 is so te sê ligjare beter as hul poging in hul vorige wedstryd, toe hulle Dinsdag 4 – 17 teen die einste Kiwi’s verloor het. “Dit is ’n vreemde gevoel, maar ons is terselfdertyd baie tevrede én teleurgesteld met die uitslag. Maar om gelykop by die Wêreldkampioenskap te speel, is eintlik ongelooflik,” het die span se kaptein, Etienne le Roux, gesê. “Ons het goed vertoon, maar het ongelukkig ŉ bietjie stoom teen die einde van die kragmeting verloor.” Le Roux het een van doele aangeteken, terwyl Timothy Rezelman (twee), Jason Evezard (twee), Nicholas Rodda (twee) en Dylan Cronjé (een) vir die ander verantwoordelik was. Nieu-Seeland se doele is deur Matthew Small (twee), Matthew Lewis, Ryan Pike, Nicholas Stankovich, Anton Sunde, Sean Bryant en Matthew Bryant aangeteken.